# Lluís Bassede

Lluís Bassede (Elna, 15 d'octubre de 1914 - Montesquiu d'Albera, 27 de setembre de 1981), també anomenat Lluís Basseda o Louis Bassède, va ser un poeta, arqueòleg, historiador i toponimista català. També va exercir de mestre i director escolar, va militar com a sindicalista i en destaca la implicació en el moviment catalanista del Rosselló.
Al llarg de la vida, va excavar jaciments iberoromans importants a la ciutat natal i a Vilanova de Raó. Per exemple, en la revista Les Études Roussillonnaises, junt amb Roger Grau i Georges Claustres, va divulgar el resultat del seu treball del 1949 al 1952.
El 1934, va publicar el poemari Les chants d’Illiberis et tous ceux de mes rêves, en francès. En l'àmbit toponímic, el 1964 va esdevenir autor de Toponymie des Pyrénées-Orientales.
El 1936, va cofundar el moviment Nostra Terra amb Alfons Miàs. La revista derivada, de caràcter laic, progressista i catalanista, va abastar un nivell de reflexió històrica, jurídica i lingüística considerable. De fet, el notori lingüista Enric Guiter considera que amb aquesta agrupació i amb els col·laboradors de la revista, d'entre els quals ell mateix, Pere Ponsich i Gumersind Gomila, té lloc la tercera generació de la Renaixença rossellonesa. Bassede era el secretari adjunt del grup. En general, els membres de Nostra Terra eren demòcrates i fins i tot socialdemòcrates, però ell tenia tendències comunistes.
Més tard, el 4 d'agost de 1942, va fundar amb Roger Grau la Société des Amis d’Illibéris, una associació dedicada a l'estudi i la protecció del patrimoni històric, arqueològic i natural d'Elna i dels voltants que encara és activa.
Va morir el 27 de setembre de 1981 durant una telefonada del seu amic Alà Taurinyà.

## Obra destacada

* Bassede, Lluís. Toponymie historique de Catalunya Nord: Noms de lloc de la nostra terra. Terra Nostra, Centre de Recerques i d’Estudis Catalans i Universitat de Perpinyà, 1990.

## Referències

* ↑ Cortade, Eugeni. Retables baroques du Roussillon (en francès). 1. Association pour une meilleure connaissance du Roussillon, 1973, p. 4 (Connaissance du Roussillon) [Consulta: 24 agost 2022].
* ↑ Histoire de Saint-Michel de Cuxa par les textes (en francès). 2. Imprimerie Centrale de l'Ouest, 1975, p. 4 (Connaissance du Roussillon) [Consulta: 24 agost 2022].
* 1 2 3 «Lluís Bassede». Gran Enciclopèdia Catalana. Barcelona: Grup Enciclopèdia Catalana. [Consulta: 24 agost 2022].
* ↑ Institut Diego Velázquez; Institut Espanyol d'Arqueologia. Archivo español de arqueología (en castellà). 26. Institut Espanyol d'Arqueologia, 1953, p. 179 [Consulta: 24 agost 2022].
* 1 2 Balent, André. «BASSÈDE Louis [BASSÈDE Albert, Robert, Louis]» (en francès). Dictionnaire biographique, mouvement ouvrier, mouvement social, 13-09-2021. [Consulta: 24 agost 2022].
* ↑ Valls, Miquela «1930-1945: noves orientacions». Qui som els catalans del nord [Consulta: 24 agost 2022].
* ↑ Aguilar Miró, Estel Maria. «Entorn l’associació i la revista Nostra Terra». A: La poesia nord-catalana entre 1883 i mitjan segle xx. El tractament del paisatge i de la natura (PDF) (tesi). Universitat de Perpinyà i Universitat de València, Gener 2022, p. 321 [Consulta: 24 agost 2022].
* ↑ Histoire du Languedoc (en francès). 2, 1985, p. 434-440 (Actes du Congrès national des sociétés savantes). ISBN 9782735501007 [Consulta: 24 agost 2022].
* ↑ Col·lectiu. Sylvie Caucanas i Jean Sagnes. Les Français et la guerre d’Espagne (en francès). Presses universitaires de Perpignan, p. 134. ISBN 9782354124144.
* ↑ «Société des Amis d’Illibéris». Diccionari d'historiografia catalana. [Consulta: 24 agost 2022].
* ↑ «AMIS D'ILLIBÉRIS (Société des)» (en francès). Ajuntament d'Elna. [Consulta: 24 agost 2022].